Delmas-pa voor kinders doodgeskietJannie Van der Schyff en sy vrou, Lezel. Foto: Facebook Jannie is Dinsdagmiddag dood nadat hy deur twee verdagtes in die maag en sy geskiet is. Jan van der Schyff, Jannie se pa, het aan Maroela Media gesê die twee verdagtes het Jannie vermoedelik agter die huis oorval en vasgebind. Jannie het glo gehoor toe sy vrou, Lezel, se motor die hek binnery en hy kon daarin slaag om homself los te wikkel en om die huis te hardloop om sy gesin te waarsku. Volgens Van der Schyff het Jan aan Lezel en sy twee seuntjies, onderskeidelik agt en ses jaar oud, gesê om uit die erf te kom. Die verdagtes het egter om die huis gehardloop en Jannie op die grasperk doodgeskiet. Die verdagtes het in hul silwer VW Polo gevlug. “Dit is verskriklik. Dit gryp jou tot in jou diepste wese,” het Van der Schyff gesê. “Lezel is baie sterk. Sy gee uiting aan haar emosies, maar sy is sterk. Die kinders besef nog nie die volle gevolge van wat gebeur het nie.” Jannie, die jongste van drie seuns, is Van der Schyff se tweede seun wat oorlede is. Sy middelseun, Martin, is aan longkanker oorlede. Sy oudste seun, Willie, woon in Namibië terwyl sy enigste dogter in Potchefstroom woon. Volgens Van der Schyff was Jannie betrokke by ŉ uitgebreide boerdery in die Delmas-area, terwyl Lezel as ŉ apteker werk. Brig. Selvy Mohlala, polisiewoordvoerder, het bevestig ŉ saak van moord word ondersoek.